
A synoviális membrán vizsgálata eredménytelen radiosynovectomiák (RSO) után

Bevezetés: Az arthrosis incidenciája és prevalenciája hazánkban és nemzetközileg is emelkedik. Egyike az ezt megelőző állapotoknak a synovitis, melynek hatékony kezelése a synovectomia. Ennek hatékonysága irodalmi adatok szerint 67-85% között változik.
Célkitűzés: Kutatásunk célja az eredménytelen radiosynovectomiás esetek vizsgálata volt. A terápiás algoritmus második lépéseként végzett sebészi synovectomia során az eltávolított synovium elektronmikroszkópos és immunhisztokémiai vizsgálatát végeztük az eredménytelenség okának tisztázására.
Módszerek: RSO során béta- vagy gamma sugárzó kolloidhoz kötött izotópot juttatunk az ízületbe. A beadott izotópot fagocitálják az ízületi belhártya A típusú makrofág sejtjei, mely coagulációs necrosison keresztül a gyulladt belhártya hegesedését okozza, megszüntetve a fennálló synovitist.
152 biopszia értékelése történt meg összesen 38 arthroscopizált ízületből. Minden ízületből négy mintát vettünk. A csípőízületekből 16 minta származott, a bokaízületekből 24 db biopszia történt. Térdízületből 112 biopsziát vettünk 28 db arthroscopia kapcsán, 2-t immunhisztokémiai, 2-t elektronmikroszkópos vizsgálatra küldtünk. 76-76 biopsziából történt immunhisztokémiai vizsgálat és elektronmikroszkópos vizsgálat. Az immunhisztokémiai vizsgálatokat a Semmelweis Egyetem Anatómiai, Szövet- és Fejlődéstani Intézetben végezték, míg az elektronmikroszkópos elemzések az MTA Kísérleti Orvostudományi Kutatóintézetében és az ELTE elektronmikroszkópos laboratóriumában történtek.
Eredmények: Immunhisztokémiai vizsgálataink során CD138 ellenanyaggal plazmasejteket mutattunk ki, ami a fennálló krónikus gyulladásra utal. Továbbá IL-6 és TNF-alfa ellenanyagokat alkalmazva azt találtuk, hogy a macrophagok gyulladásos mediátorokat termelnek.
EM során izotóp maradványokat kerestünk az A típusú synovialis sejtek lisosomáiban, ami igazolná, hogy az izotópot fagocitálták, de ennek ellenére nem szűnt meg a gyulladás az ízületben. A lisosomákban izotóp maradványokat találtunk.
Következtetések: Az immunhisztokémia vizsgálataink során bebizonyosodott, hogy gyulladásos mediátorokat termelő gyulladást okozó sejtek jelen vannak. Az EM vizsgálataink igazolták, hogy a radiosynovectomia hatásmechanizmusában kulcsszerepet játszó fagocitózis az A típusú synovialis sejtekben létre jött, de a gyulladás ennek ellenére is fennállt.



